| **Džeremis Klarksonas*Jeremy Clarkson*** |
| --- |
|  |
| D. Klarksonas 2008 m. |
| Gimė | 1960 m. balandžio 11 d. (63 metai)Donkasteris, Pietų Jorkšyras, Anglija Anglija |
| Tėvas | Edward Grenville Clarkson |
| Motina | Shirley Gabrielle Clarkson |
| Sutuoktinis (-ė) | Alexandra James (iki 1990)Frances Cain (iki 2014) |
| Vaikai | 3 |
|  |
| Veikla | laidų vedėjas, žurnalistas |
| Sritis | žiniasklaida |
|  |
| Alma mater | Repton School |
| Žinomas (-a) už | „Aukščiausia pavara" |
|  |
|  **Vikiteka** | Jeremy Clarkson |

Vienas iš D. Klarksono turėtų galingų automobilių – Lamborghini Gallardo Spyder
**Džeremis Klarksonas** (angl. *Jeremy Clarkson*, pilnas vardas *Jeremy Charles Robert Clarkson*; g. 1960 m. balandžio 11 d. Donkasteryje, Pietų Jorkšyre, Anglijoje) – anglų televizijos laidų vedėjas, žurnalistas, daugiausiai laiko skiriantis automobilizmo tematikai. Geriausiai žinomas iš BBC televizijoje kurtos laidos „Aukščiausia pavara" (*Top Gear*), kurią 2002–2015 m. vedė kartu su Ričardu Hamondu ir Džeimsu Mėjumi. Taip pat teikia savaitines apžvalgas britų laikraščiams „The Sunday Times" ir „The Sun", rašo straipsnius į kitus leidinius.

Biografija
----------

D. Klarksonas augo mokytojos ir prekybos agento šeimoje, turėjusioje arbatos prekybos verslą, vėliau gaminusioje meškiukus Padingtonus. Džeremis buvo atiduotas mokytis į privačią mokyklą „Hill House School", vėliau į „Repton School", kurioje kartu mokėsi su būsimu „Formulės 1" konstruktoriumi Adrian Newey. Pasak paties Džeremio, jį išmetė iš mokyklos „už chuliganizmą, rūkymą ir alkoholio vartojimą"." Dar mokyklos suole, jis vaidino radijo BBC „Vaikų valandoje". Po mokyklos užsiėmė žurnalistika. 1984 m. su bičiuliu įkūrė „Motoring Press Agency" ir siuntė įvairių leidinių redakcijoms automobilių bandymų apžvalgas.

Pradėjęs vietos leidinio žurnalisto karjerą Šiaurės Anglijoje, D. Klarksonas netrukus ėmė kopti į karjeros aukštumas, 1988 m. tapęs pirmųjų originalių „Top Gear" laidų apie automobilius veidu. Nuo 1998 iki 2000 m. jis taip pat vedė savo pokalbių šou „Clarkson". Po 2000 m. „Top Gear" laida buvo porą metų nutrūkusi, bet vėliau pasirodė naujame formate, kai prie Klarksono prisijungė Hamondas ir Mėjus.

Greitai tapęs pripažinta televizijos asmenybe, jau 1990–ųjų pabaigoje D. Klarksonas vedė daug televizijos laidų. Jis pristatė ir savo projektus, ir buvo kviečiamas į kitų laidų filmavimus kaip svečias ar ekspertas. Be automobilių testavimo ir vertinimo temos, sukūrė kitų programų, dokumentinių filmų, parašė knygų iš istorijos ir technologijų pasaulio. 

D. Klarksonas garsėja savo laidose ir rašiniuose kandžiu jumoru, dėl ko yra susilaukęs kolegų ir visuomenės kritikos. Viename interviu yra prasitaręs: „Pavalgiau, pamiegojau, parašiau ir vėl iš naujo". Nepaisant kritikos, jis vadinamas populiariausio BBC televizijoje šou „Top Gear" atgimimo įkvėpėju.

2005 m. jam suteiktas „Oxford Brookes" universiteteto inžinerijos garbės daktaro laipsnis. 2007 m. pelnė nacionalinės televizijos NTA apdovanojimą. 2011 m. žurnalo „Motor Trend" įtrauktas į 50–ties įtakingiausių automobilizmo asmenų sąrašą (49-tuoju). Skelbiama, kad per metus darbo „Top Gear" jis uždirbo £1 mln. už parduotas knygas ir DVD gavo dar £1,7 mln.

2015 m. kovo 25 d. BBC pranešė, kad nebepratęs kontrakto su D. Klarksonu dėl jo žodinio ir fizinio konflikto viešbutyje su laidos „Top Gear" prodiuseriu. Tų pačių metų viduryje jis su kolegomis Hamondu, Mėjumi ir prodiuseriu A. Vilmanu įsteigė prodiuserinę kompaniją „W. Chump and Sons" ir ėmėsi kurti „Amazon Video" kanale pramoginę laidą „The Grand Tour".

D. Klarksonas gyvena Čiping Nortono miestelyje, netoli Oksfordo.

Filmografija
------------

### Laidų vedėjas

| Metai | Laida |
| --- | --- |
| 1988–2000 | *Top Gear* |
| 1995–1996 | *Jeremy Clarkson's Motorworld* |
| 1997 | *Jeremy Clarkson's Extreme Machines* |
| 1998 | *Robot Wars* |
| 1998–2000 | *Clarkson* |
| 2000 | *Jeremy Clarkson's Car Year* |
| 2001 | *Jeremy Clarkson's Speed* |
| 2001 | *You Don't Want To Do That* |
| 2002 | *Jeremy Clarkson: Meets the Neighbours* |
| 2002–2015 | *Top Gear* |
| 2003 | *The Victoria Cross: For Valour* |
| 2004 | *Inventions That Changed the World* |
| 2007 | *The Greatest Raid of All Time* |
| 2014 |  *An Arctic Convoy Disaster* |
| 2016– | *The Grand Tour* |
| 2018 | *Who Wants to Be a Millionaire* |

Šaltiniai
---------

1. ↑  Batra, Ruhi. „Newey giving shape to Red Bull dreams". *The Times of India*. Suarchyvuotas originalas 2013-10-12. Nuoroda tikrinta 16 October 2012.
2. ↑  Patrick, Patrick (November 2003). „Jeremy Clarkson's Fact File". BBC. Suarchyvuotas originalas 11 November 2012. Nuoroda tikrinta 21 June 2015. „He claims to have been expelled from his public school for drinking, smoking and generally making a nuisance of himself."
3. ↑  „BBC Top Gear Host Jeremy Clarkson – 2011 Power List". Motor Trend. 13 December 2010. Suarchyvuotas originalas 2015-10-17. Nuoroda tikrinta 30 August 2011.
4. ↑  How rich is controversial Top Gear host Jeremy Clarkson?

Nuorodos
--------

* *Twitter* profilis
* imdb.com: Jeremy Clarkson